
And saugh that chaunged was al his colour,
And saugh his visage al in another kynde.
And right anoon it ran him in his mynde.
That sith his face was so disfigured
Of maladie the which he hadde endured,
He mighte wel, if that he bar him lowe,
Lyve in Athenes evere more unknowe,
And seen his lady wel neih day by day.
And right anon he chaungede his aray,
And cladde him as a poure laborer.
And al allone, save oonly a squyer,
That knew his pryvetd and al his cas,
Which was disgysed povrely as he was,
To Athenes is he gon the nexte way.
And to the court he wente upon a day,
And at the jate he profreth his servyse,
To drugge and drawe, what so men wol devyse.
And schortly of this matere for to seyn,
He fel in office with a chamberleyn,
The which that dwellyng was with Emelye.
For he was wys, and couthe sone aspye
Of every servant, which that serveth here.
Wel couthe he hewen woode, and water bere,
For he was jvong and mighty for the nones,
And thereto he was strong and bygge of bones
To doon that eny wight can him devyse.
A jyeer or two he was in this servise,
Page of the chambre of Emelye the brighte;
And Philostrate he seide that he highte.
And half so wel byloved a man as he
Ne was ther nevere in court of his degree.
He was so gentil of condicioun.
That thurghout al the court was his renoun.
They seyde that it were a charite'
That Theseus wolde enhaunse his degree,
And putten him in worschipful servyse,
Ther as he .mighte his vertu excercise.